झारखंड सरकार में ऐसे काम हो रहे जिसे पचा पाना संभव नहीं, मंत्री ने शाह से की इस्तीफे की पेशकश - HW News Hindi
रांची : खाद्य-आपूर्ति मंत्री सरयू राय ने दिल्ली जाकर भाजपा के राष्ट्रीय अध्यक्ष अमित शाह से इस्तीफे की पेशकश की है। उन्होंने भाजपा अध्यक्ष से इस पर फरवरी के अंत तक फैसला लेने का अनुरोध किया है। राज्य सरकार से नाराज सरयू राय भाजपा के राष्ट्रीय नेताओं से मिलने के लिए दो दिवसीय दिल्ली दौरे पर थे। अमित शाह के दिल्ली से बाहर होने के सरयू राय की उनसे मुलाकात नहीं हो पाई। इस कारण वे राष्ट्रीय अध्यक्ष के नाम से अर्जी छोड़कर रांची लौट गए।
सरयू राय ने अपनी अर्जी में लिखा है कि मुख्यमंत्री की कार्यशैली, बात-व्यवहार और प्राथमिकताओं में बदलाव संभव नहीं है। उनके अनुरूप ढलना मेरे लिए संभव नहीं है। केंद्रीय नेतृत्व या राज्य नेतृत्व के पास इसे हल करने का समय नहीं है। इसलिए केंद्रीय नेतृत्व के सामने असमंजस की स्थिति पैदा करने के बजाय स्वयं मंत्रिपरिषद से अलग होना ही विकल्प है। ऐसा कर रोज-रोज के विवाद और शर्मिंदगी से मुझे छुटकारा मिलेगा।
शाह की मध्यस्थता के बाद भी स्थिति बदतर
पत्र में सरयू राय ने लिखा है कि चार अगस्त 2017 को मैंने प्रधानमंत्री से मिलकर झारखंड सरकार की स्थिति से अवगत कराया था। 21 अगस्त, 2017 को आपसे भी पार्टी कार्यालय में मिलकर रघुवर सरकार की कार्यप्रणाली के बारे में चर्चा की। प्रधानमंत्री ने मुझे आपसे मिलने की सलाह दी। आपने 16-18 सितंबर, 2017 के रांची प्रवास में इसका समाधान करने का आश्वासन दिया। आपके रांची प्रवास के बाद कुछ समय तक सबकुछ ठीकठाक रहा। बाद में स्थिति बदतर हो गई। अभी सरकार में कई ऐसे काम हो रहे हैं, जिन्हें पचा पाना मेरे लिए संभव नहीं है। स्वाभिमान और प्रतिष्ठा के साथ मंत्रिपरिषद का सदस्य बने रहना मेरे लिए मुश्किल हो रहा है।
लक्ष्ण गिलुवा ने सरयू के कदम को सही ठहराया
भाजपा के प्रदेश अध्यक्ष लक्ष्मण गिलुवा ने सरयू राय के कदम को सही ठहराया है। उन्होंने कहा कि कुछ दिन पहले सरयू राय ने मुझसे कहा था कि सरकार में उनकी बात नहीं सुनी जाती है। उसके बाद मुख्यमंत्री को मैंने सरयू राय की भावनाओं से अवगत करा दिया था। मुख्यमंत्री ने कहा था कि मैं उनसे बात करूंगा। इसके बाद भी अगर उनकी बात नहीं सुनी जा रही है तो सरयू राय का केंद्रीय नेताओं के पास जाकर शिकायत करना वाजिब है। उन्होंने अपनी बात राष्ट्रीय अध्यक्ष को पत्र लिखकर कही है। इसमें कुछ भी गलत नहीं है।
amit shahBJPbreaking newsfeaturedHindi newslatest newsSaryu raiShare
भारत के सभी गांवों में बिजली पहुंचाने की घोषणा सिर्फ जुमला- पी चिदंबरम